作者:元稹
標題:酬劉猛見送
內容:種花有顏色，異色即為妖。養鳥惡羽翮，剪翮不待高。非無剪傷者，物性難自逃。百足雖捷捷，商羊亦翹翹。伊餘狷然質，謬入多士朝。任氣有愎戇，容身寡朋曹。愚狂偶似直，靜僻非敢驕。一為毫髮忤，十載山川遙。爍鐵不在火，割肌不在刀。險心露山嶽，流語翻波濤。六尺安敢主，方寸由自調。神劍土不蝕，異布火不燋。雖無二物姿，庶欲效一毫。未能深蹙蹙，多謝相勞勞。去去我移馬，遲遲君過橋。雲勢正橫壑，江流初滿槽。持此慰遠道，此之為舊交。